Kontrakteur skiet glo man, toe homselfArgieffoto bloot ter illustrasie. (Foto: SAPD/Facebook) ŉ Pretoriase boukontrakteur wat in die Rayton-omgewing gewerk het, het ŉ medekontrakteur (54) Saterdagaand glo ná ŉ argument doodgeskiet voordat hy die vuurwapen op homself gedraai het. Kapt. Mavela Masondo, polisiewoordvoerder, sê die slagoffer is na ŉ nabygeleë hospitaal gehaas, maar is met sy aankoms dood verklaar. Die polisie ondersoek ŉ saak van moord en doen ŉ geregtelike doodsondersoek. Na verneem word, het die mans, albei boukontrakteurs wat die afgelope paar weke in die omgewing werksaam was, ten tyde van die voorval op ŉ perseel in die omgewing gewoon waar hulle onderskeidelik ŉ woonwa en ’n tent gehuur het. Dit was glo ŉ tydelike reëling aangesien die mans nie kon bekostig om elke dag van Pretoria na Rayton te reis nie. Volgens wat van inwoners verneem word, was die mans Saterdagaand in ŉ rusie betrokke nadat hulle glo deur die dag saam alkohol gedrink het. Die slagoffer was na bewering vies omdat die ander man nie deur die week vir werk opgedaag het nie. Hy het hom glo gehelp om dié werk te kry. Daar was glo ook ŉ stryery oor persoonlike kwessies tussen die mans. ŉ Kollega van die slagoffer het aan Maroela Media gesê hy was ŉ wonderlike mens. Na verneem word, was die man ongetroud. Die kollega kon egter nie verdere besonderhede oor die man of die voorval verskaf nie. Maroela Media het ŉ navraag aan die slagoffer se werkgewer gestuur, maar het nog nie terugvoer ontvang nie.